LATVIJAS REPUBLIKAS MINISTRU KABINETS

2018. gada Noteikumi Nr.

Rīgā (prot. Nr.   .§)

**Valsts budžeta finansējuma aprēķināšanas un piešķiršanas kārtība programmas „Latvijas skolas soma” īstenošanai no 2018. gada 1. septembra līdz 2018. gada 31. decembrim**

 Izdoti saskaņā ar likuma

„Par valsts budžetu 2018. gadam" 59. pantu

**I. Vispārīgie jautājumi**

1. Noteikumi nosaka kārtību, kādā aprēķina un piešķir valsts budžeta finansējumu programmas „Latvijas skolas soma” (turpmāk – Programma) īstenošanai no 2018. gada 1. septembra līdz 2018. gada 31. decembrim izglītības iestāžu, kuras īsteno vispārējās un profesionālās izglītības programmas, dibinātājiem, kā arī Programmas attiecināmās izmaksas un finansējuma izlietošanas nosacījumus.
2. Finansējumu Programmas īstenošanai piešķir izglītības iestāžu dibinātājiem, kuru dibinātās izglītības iestādes īsteno vispārējās pamatizglītības, vispārējās vidējās izglītības, profesionālās pamatizglītības un profesionālās vidējās izglītības programmas (turpmāk – izglītības programmas).

**II. Finansējuma aprēķināšanas un piešķiršanas kārtība**

1. Finansējuma apmērs izglītības iestāžu dibinātājiem noteikts šo noteikumu 1.pielikumā, kas aprēķināts, izmantojot šādu formulu:

D = S x K, kur

D – valsts budžeta finansējuma apmērs attiecīgajam dibinātājam;

S – Valsts izglītības informācijas sistēmā ievadītais un apstiprinātais izglītojamo skaits izglītības programmās attiecīgā dibinātāja izglītības iestādēs 2017. gada 1. septembrī;

K – 7 *euro*.

1. Kultūras ministrija līdz 2018.gada 20.augustam, atbilstoši šo noteikumu 1.pielikumā noteiktajam finansējuma sadalījumam:
	1. pārskaita finansējumu uz dibinātāja atvērto atsevišķu kontu Valsts kasē, izglītības iestāžu dibinātājiem, kas ir valsts vai pašvaldību iestādes, pamatojoties uz savstarpēji noslēgtu finansēšanas līgumu par valsts budžeta līdzekļu piešķiršanu;
	2. pārskaita finansējumu uz dibinātāja atvērto atsevišķu kontu Valsts kasē, dibinātājiem, kas ir privātpersonas, pamatojoties uz savstarpēji noslēgtu finansēšanas līgumu par valsts budžeta līdzekļu piešķiršanu;
	3. piešķir finansējumu izglītības iestādēm, kuru dibinātājs ir Kultūras ministrija, pamatojoties uz savstarpēji noslēgtu finansēšanas līgumu par valsts budžeta līdzekļu piešķiršanu.

**III. Programmas attiecināmās izmaksas un finansējuma izlietošanas nosacījumi**

1. Programmas ietvaros tiek attiecinātas izmaksas, kas veiktas no 2018.gada 1.septembra līdz 2018.gada 31.decembrim par pasākumiem, kas atbilst vismaz vienai no šādām Programmas saturiskajām jomām un atklājas caur mākslas un kultūras pieredzēšanu skatuves mākslā, mūzikā, vizuālajā mākslā, literatūrā, dejā, arhitektūrā, dizainā, kino, vēsturiskā mantojuma un radošo industriju izzināšanu:
	1. Latvijas valstiskuma attīstības un saglabāšanas liecības;
	2. Latvijas kultūras vērtības un kultūras laikmetīgās izpausmes;
	3. zinātnes un inovāciju attīstība Latvijā;
	4. Latvijas daba un kultūrainava.
2. Finansējuma saņēmējs Programmas ietvaros nodrošina katram tās dibinātās izglītības iestādes izglītības programmas izglītojamajiem iespēju apmeklēt Programmas saturiskajām jomām atbilstošu pasākumu vismaz vienu reizi mācību semestra laikā.
3. Programmas ietvaros ir šādas attiecināmās izmaksas:
	1. pasākuma ieejas maksa un biļešu izdevumi izglītojamajiem un personām, kas pavada grupu, atbilstoši normatīvajiem aktiem, kas nosaka pavadošo personu skaitu;
	2. transporta izdevumi izglītojamo un personu, kas pavada grupu, atbilstoši normatīvajiem aktiem, kas nosaka pavadošo personu skaitu, nokļūšanai no un uz pasākuma norises vietu;
	3. ja pasākums notiek izglītības iestādē vai izglītības iestādes dibinātāja izvēlētā norises vietā (iespējami tuvu izglītības iestādei), pasākuma tehniskās nodrošināšanas izmaksas (piemēram, skaņas un gaismas aparatūra, materiāli radošajai darbnīcai) un pasākuma nodrošinātāja personāla atlīdzība (piemēram, atlīdzība māksliniekiem, samaksa tehniskajiem darbiniekiem), pasākuma nodrošinātāja transporta izdevumi, lai nokļūtu pasākuma norises vietā.
4. Programmas ietvaros netiek attiecināti izdevumi, kas saistīti ar pasākuma satura veidošanu.
5. Izglītības iestādes dibinātājs nodrošina, ka Programmas īstenošanas ietvaros netiek piesaistīts līdzfinansējums no izglītojamajiem vai izglītojamo vecākiem.
6. Izglītības iestādes dibinātājs un šo noteikumu 4.3.apakšpunktā minētās izglītības iestādes iesniedz pārskatu par piešķirtā finansējuma izlietojumu un sasniegtajiem kvantitatīvajiem rādītājiem (2.pielikums).
7. Šo noteikumu 10.punktā minēto pārskatu sagatavošanai, pārbaudei, parakstīšanai un iesniegšanai lieto informācijas sistēmu „Ministriju, centrālo valsts iestāžu un pašvaldību budžeta pārskatu informācijas sistēma” (turpmāk – informācija sistēma „ePārskati”) atbilstoši normatīvajiem aktiem par kārtību, kādā Valsts kase nodrošina elektronisko informācijas apmaiņu.35
8. Kultūras ministrija informācijas sistēmā „ePārskati” pārbauda pārskatu atbilstību piešķirtā valsts budžeta finansējuma izlietojumam un apstiprina pārskatus, lai nodrošinātu informāciju savlaicīgu grāmatvedības ierakstu veikšanai. Kultūras ministrijai attiecībā uz šo noteikumu 4. punktā minēto kontu ir pieejas tiesības skatīšanās režīmā budžeta elektroniskajā norēķinu sistēmā „eKase”.
9. Par valsts budžeta finansējuma izlietojuma atbilstību šo noteikumu prasībām un citiem normatīvajiem aktiem, atbild izglītības iestādes dibinātājs.
10. Kultūras ministrijai kontrolē valsts budžeta finansējuma izlietojuma atbilstību šo noteikumu prasībām, atbilstoši noslēgtā finansēšanas līguma nosacījumiem.
11. Kultūras ministrijai ir tiesības pieprasīt izglītības iestādes dibinātājam attiecīgus izdevumus apliecinošus dokumentus, kā arī pieprasīt izglītības iestādes dibinātājam pārskaitīto finansējumu vai tās daļas atmaksu, mēneša laikā pēc attiecīga pieprasījuma nosūtīšanas dienas, ja finansējums nav izlietots vai tas nav izlietots atbilstoši šiem noteikumiem vai līguma par valsts budžeta līdzekļu piešķiršanu nosacījumiem.

Ministru prezidents M.Kučinskis

Kultūras ministre D.Melbārde

Vīza: Valsts sekretāra p.i. B.Zakevica

Tūna 67330219

Aija.Tuna@km.gov.lv